**Arbeidsgruppe nærmiljø - mandat**

Det blir etablert ei arbeidsgruppe som skal følgje opp naboar og nærmiljø. Gruppa består av Bodil Øvretveit, Kjell Bu, Arne Øvrebø og Bjarte Røyseth. Bodil Øvretveit er leiar.

Nærmiljøet skal vere sikra mot ulempe. Nokre typiske sikringstiltak som gjerde, tiltak mot skadedyr, skadelege plantar, tiltak mot lukt, støy og støv med meir er omtalte i driftsløyve. Plikta til sikring er likevel vidare enn dei spesifikt omtalte vilkåra, og må sjåast i samanheng med krav som vert utløyste etter internkontrollforskrifta. Løyvehavaren pliktar alltid å halde sorteringsanlegget og områda omkring, inkludert nærmaste tilførselsvegar fri for forsøpling. Ryddeaksjonar må gjennomførast etter behov. Mellom anna bør ein ha skriftleg rutine for fortløpande opprydding. Tiltak må heile tida vurderast opp mot det som er mogeleg basert på beste tilgjengelege teknikkar, risikovurderinga og samspel med representantar for nærmiljøet. Døme på tiltaksområde kan vere lys, lukt, støv, spesifikk støydemping eller driftstider for spesiell støyande/støvande/luktproduserande aktivitet.

Arbeidsgruppa skal utarbeide driftsrutinar som sikrar at ulemper frå utslepp til vatn og luft, flygeavfall lukt, støy, støv, skadedyr og framande artar vert redusert til eit minimum. Det skal også utarbeidast liste over naboar med kontaktinfo, og det skal etablerast eit system for SMS-varsling til naboar. Det skal også etablerast eit system for mottak og loggføring av innspel, klager, luktregistreringar etc. frå naboane.

Gruppa skal halde jamlege møter med naboar for å få oversikt over eventuelle ulemper for naboane. Det skal haldast minst eit møte i året. Utanom møta skal naboane haldast orientert pr. e-post/SMS. Forslag til tiltak skal utarbeidast og gjennomførast etter nærmare avtale med dagleg leiar.

Gruppa rapporterer til dagleg leiar den 1. kvar månad. Det skal då utarbeidast eit kortfatta notat som omtalar gruppas arbeid føregåande månad, samt kva planar ein har framover.

Gruppa fordeler sjølv arbeidsoppgåver internt. Gruppeleiar er ansvarleg for varsling til naboar, innkalling til møter og rapportering til dagleg leiar.

Henning Tjørhom

Dagleg leiar